《次韵奉答杨判官继甫》
宋代·周孚

向君官升今复滁，十年两地无此儒。喧啾蹇吃方一区，君自鹄此渠自乌。

士安门人有挚虞，斯文灰冷今复苏。胸次与古真合符，鄙夫濩落世所无。

逃禅政自萦瓠壶，岂有笔力凌三都。老伧人方笑玄谟，愧君清坐客歌呼。

君才如鲁我则邾，气味莫间沂与洙。甲辰虽俱那得如，苍髯直干霜不枯。

归来破屋从绳枢，飞腾付君吾敢谀。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。